Fenik (Amintorov sin)
Fenik () bio je, u grčkoj mitologiji, sin Amintora i Kleobule (ili Hipodamije), učesnik u lovu na kalidonskog vepra, te vaspitač i savetodavac grčkog junaka Ahileja.

Mitologija

Homersko predanje 
Prema Homerovoj Ilijadi, kad je Amintor doveo u kuću mladu ljubavnicu, majka je Fenika nagovorila da zavede devojku i razdvoji je od Amintora. Mladić je to i učinio, no otac je saznao za to i prokleo sina da ostane bez poroda. Fenik je tad napustio očev dom i zavičaj i otišao kralju Peleju, koji ga je srdačno primio i učinio kraljem Dolopljana. Fenik je vaspitavao Ahileja, a kad je ovaj odrastao, postao mu je veran savetodavac. U trojanskom ratu Fenik je stalno bio uz Ahileja, a Agamemnon ga je postavio za vođu izaslanstva koje je išlo kod gnevnog Ahileja i pokušalo da ga nagovori da se vrati u bitku. Na pogrebnim igrama priređenim u Patroklovu čast Ahilej je postavio Fenika za sudiju u trkačkom nadmetaju.

Kasnije predanje 
U kasnijem predanju pričalo se da je Amintorova ljubavnica (Ftija ili Klitija) zapravo pokušala da zavede Fenika, a kad ju je ovaj odbio, lažno ga je optužila za silovanje. Razgnevljeni Amintor oslepio je sina, a ovaj je onda pobegao kralju Peleju, u Tesaliju. Tamo mu je mudri kentaur Hiron vratio vid, a Fenik je od Hirona preuzeo mladog Ahileja na staranje. Nakon Ahilejeve smrti Fenik je pod Troju doveo njegovog sina Neoptolema, uz koga je ostao i nakon pada Troje. Fenik je umro u Trakiji, na putu ka Mološanima, i Neoptolem ga je pokopao uz najveće počasti. Neki kažu da je Fenik sahranjen u Ejonu u Makedoniji ili u Trahinu u Tesaliji.

Fenik je bio jedna od mitskih ličnosti koje su Grci smatrali izumiteljima alfabeta.

Reference

Literatura 


Kraljevi u grčkoj mitologiji